Document ID: /roh_data/filtered/fineweb-2-filterrobots_roh.jsonl.gz/69013

Bloccar las sortidas da l'A28 en il Partenz dadora funcziunia. La finamira saja uss d'automatisar quai. La regenza grischuna annunzia quai en ina communicaziun da medias. Cun quai possian ins era spargnar custs.
En il futur duai in sistem automatic registrar il traffic e sche necessari bloccar las sortidas a Jenaz, Schiers, Grüsch, Seewis, Zezras e Landquart Ost. Il chantun haja decidì quai ensemen cun Confederaziun, il chantun Son Gagl e las vischnancas pertutgadas.
L'enviern passà ha in servetsch da segirezza privat surpiglià l'incumbensa da manar enturn il traffic, en in project da pilot. D'automatisar quai cun in sistem electronic cun amplas saja la finamira. Per part possian ins gia far quai quest enviern, i manchia dentant in sistem da registrar il dumber da traffic exact.
Sistem da dosar sin l'A13
Per l'A13 scriva la regenza ch'i saja da preferir da «dosar» il traffic ad in sistem da triascha, pia da controllar il dretg d'access tar las sortidas. Gia la stad ha l'Uffizi da construcziun bassa grischun constatà che quai dettia memia lungas discussiuns cun manischunzs e manischunzas. Plinavant correspundia quai meglier a l'ordinaziun davart las vias da transit da la Confederaziun. Era per ina schliaziun tecnica saja quella mesira pli adattada.